خسته قاسیمدان بیر ساتیریک شعر
خسته قاسیم 1081 شمسی ایلینده تیکمه داش کندینده آنادان اولوب 76 ایل یاشایاندان سونرا دونیاسینی دگیشیبدیر.
خسته قاسیمین عاشیقلار ایچینده یوکسک مقامی وار. اؤزوندن سونراکی عاشیقلار درین تاثیر قویوب... (آرتیق معلوماتی محمد عبادی قاراخانلو یازان خسته قاسیم کیتابیندان آلماق اولار. بو کیتابی نشر اختر 1384 چاپ ائدیبدیر)
خسته قاسیمین ساتیریک روحیه سینی تانیماق اوچون اوندان بیر شعری سیزلر ایله پایلاشماق ایسته دیم.
واردیم باسمینج حامامینا
دللک گؤردوم زول چیخاردیر
ال آتدی قولاقلاریما
ائله بیلدیم کول چیخاردیر.
آیاقلارین قویور قوشا
اولگوجونو چکیر داشا
ضربی ائله گلیر باشا
تیکمه داشا یول چیخاردیر.
بیر فیطه سی واردی بئزدن
دوروب گلیر سحر تئزدن
یاری حاققین آلیب بیزدن
یئنه آجی دیل چیخاردیر.
اولگوجونو چاپیشدیریر
سویو تاسدان قاپیشدیریر
کسیر پامبیق یاپیشدیریر
دریسینی بول چیخاردیر.
بو اوستا نئجه اوستادی؟
همیشه گؤزو تاسدادی
خسته قاسیم جان اوسته دی
ائله بیلیر پول چیخاردیر.
(قایناق:خسته قاسیم، محمد عبادی قاراخانلو، نشر اختر، تبریز، چاپ سوّم، 1389، ص148)
-
- ۹۵/۰۱/۰۶
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab unk unk